Öncə PARŞ-ın sədri Mixail Şmakov qısa açılış nitqi ilə tədbir iştirakçılarını salamladı. O, PARŞ-ın yaradılması ilə regionda həmkarlar təşkilatları arasında əməkdaşlığın əsasının qoyulduğunu bildirdi. Baş katibin müavini Yap Vinen çıxışında qeyd etdi ki, bu təşkilat yaranmamışdan əvvəl qitənin şərqi və qərbi arasında sosial dialoq baxımından ciddi fərq mövcud idi. Biz bu təşkilatın timsalında bütün Avropada sosial dialoqun təmin olunmasında işçiləri təmsil edən bir qurum yaratdıq. Son dövrlərdə Avropada hökumətlər işçilərin maraqlarını deyil, büdcənin qorunmasının qayğısına qalır. İş yerləri bağlanır, işsizlik artır. Bütün bunları nəzərə alaraq biz milli, regional və beynəlxalq səviyyədə sosial dialoqun təmin olunmasına çalışmalıyıq. Son 4 ildə PARŞ imkanların məhdudluğuna baxmayaraq üzv təşkilatların dəstəklənməsi baxımından mühüm addımlar atmışdır.